PRESSITEADE
Viljandi linnavalitsus
5. aprill 2023

**Viljandi linnavalitsus sõlmis lepingu Männimäe skatepargi rajamiseks**

Viljandi linnavalitsus sõlmis lepingu osaühinguga Gruuvi Grupp, kes võitis hanke ning lepingujärgselt kujundab ja ehitab Männimäele, Riia mnt 87 kinnistule funktsionaalse, erinevaid kasutajagruppe ja nende turvalisust arvesse võtva ning Eesti kliimasse sobiliku skatepargi. Uues rulapargis on ette nähtud tingimused nii rula, BMX-ratta, rulluiskude kui tõukerattaga sõitmiseks, trikkide tegemiseks ning treeningute ja vaatemänguliste võistluste läbiviimiseks.

Viljandi abilinnapea Kalvi Märtini sõnul oli rulapark Männimäel amortiseerunud ning vajas uuenduskuuri. „Plats on linnavalitsuse poolt ehituseks valmis lähipäevil, ehitustöödega tuleb töövõtjal alustada hiljemalt 15. mail ning kui kõik läheb plaanipäraselt, peaksid alates 11. augustist kõik huvilised rulapargis sõita saama,“ lisab Märtin.

Rulapargi hind on 195 740 eurot, millele lisandub käibemaks. Viljandi linnavalitsus on saanud skatepargi rajamise projekti jaoks 119 140 eurot toetust meetmest „Maakondade arengustrateegiate elluviimise toetusmeede". Ülejäänud osas rahastatakse projekti linnaeelarvest. Hanke võitnud OÜ Gruuvi Grupp on projekteerinud ja ehitanud ka Tondiraba pargi skatepargi Tallinnas.